
Forlaget har fått stønad frå Fritt Ord til utgjevinga av Norsk røyndom 2025.

 

Materialet i denne utgjevinga er verna etter åndsverklova. Det er derfor ikkje tillate å kopiere, avfotografere eller på andre måtar gje att eller overføre heile eller delar av innhaldet i utgjevinga utan at det er heimla i lov eller følgjer av avtale med Kopinor.

 

Det er forbode å bruke heile eller delar av utgjevinga som inndata eller treningskorpus i generative modellar som kan skape tekst, bilete, film, lyd eller andre typar innhald og uttrykk, utan særskild avtale med rettshavarane.

 

Bruk av materiale frå utgjevinga i strid med lov eller avtale kan føre til inndraging, erstatningsansvar og straff i form av bøter eller fengsel.


Telefon

Slik mamma hugsar det, fekk ho ein dag ein telefon frå trygdekontoret. Dette var på den tida då offentlege etatar faktisk hadde namn som forklarte kva dei dreiv med, og trygdekontoret var eit kontor som trygda folk. Mamma var nyutdanna sjukepleiar og hadde ein unge, altså meg. Det var tronge tider, men elles var det ikkje noko spesielt som feila eller mangla oss. Ho var midt i tjueåra, rundt oss var det åttital for alle pengane.

Bodskapen frå trygdekontoret på Tøyen var at mamma og eg no levde 670 kroner i månaden over eksistensminimum. Om ho ikkje heller ville trygde seg? Då ville ho få rett på ei rekkje ordningar som kunne gjere livet lettare å leve.

Det ville ikkje mamma.


Blakk

Eg veit ikkje om dei brukte ordet «eksistensminimum». Kanskje snakka dei om levekårssatsar eller medianløn eller noko anna. Poenget er berre at vi ofte var blakke. Ikkje fordi mamma var ufør eller arbeidsledig eller flyktning eller noko anna. Nei, ho var i full jobb og vel så det. Problemet var berre at utgiftene var høge og inntektene låge.

Denne boka handlar om akkurat det: at det finst ein heil masse folk som i og for seg lever over fattigdomsgrensa, men som likevel har for dårleg råd. Og kva gjer det med eit menneske å høyre politikarar på tv seie at «det skal løne seg å stå opp om morran», samstundes som det er akkurat det du gjer, utan at det løner seg på nokon som helst måte?

